Document ID: 32001D0761

Απόφαση του Συμβουλίου
της 27ης Σεπτεμβρίου 2001
για έγκριση της υπογραφής από την Επιτροπή δύο συμφωνιών συνεργασίας μεταξύ της Ευρωπαϊκής Κοινότητας Ατομικής Ενέργειας (Ευρατόμ) και της κυβέρνησης της Ρωσικής Ομοσπονδίας στους τομείς της πυρηνικής ασφάλειας και της ελεγχόμενης θερμοπυρηνικής σύντηξης
(2001/761/Ευρατόμ)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας Ατομικής Ενέργειας, και ιδίως το άρθρο 101 παράγραφος 2,
τη συμφωνία εταιρικής σχέσης και συνεργασίας μεταξύ των Ευρωπαϊκών Κοινοτήτων, των κρατών μελών τους αφ' ενός, και της Ρωσικής Ομοσπονδίας, αφετέρου(1), η οποία άρχισε να ισχύει την 1η Δεκεμβρίου 1997, και στόχος της οποίας είναι η καθιέρωση στενής συνεργασίας στον πυρηνικό τομέα μεταξύ άλλων μέσω της εφαρμογής δύο συμφωνιών στους τομείς της πυρηνικής ασφάλειας και της θερμοπυρηνικής σύντηξης,
την πρόταση της Επιτροπής,
Εκτιμώντας τα ακόλουθα:
(1) Η Επιτροπή διαπραγματεύτηκε, σύμφωνα με τις οδηγίες που εξέδωσε το Συμβούλιο με απόφαση της 17ης Ιανουαρίου 1991, δύο συμφωνίες μεταξύ της Ευρωπαϊκής Κοινότητας Ατομικής Ενέργειας και της Ρωσικής Ομοσπονδίας στον τομέα της πυρηνικής ασφάλειας και της ελεγχόμενης θερμοπυρηνικής σύντηξης.
(2) Θα ήταν σκόπιμο να εξουσιοδοτηθεί η Επιτροπή να συνάψει τις συμφωνίες αυτές.
(3) Στις 22 Δεκεμβρίου 1994, το Συμβούλιο ενέκρινε, μετά από πρόταση της Επιτροπής, την εν λόγω συμφωνία. Λόγω των μετέπειτα εξελίξεων, όμως, ήταν απαραίτητη η αναθεώρηση και ενημέρωση της συμφωνίας. Συνεπώς, πρέπει να καταργηθεί η απόφαση του Συμβουλίου της 22ας Δεκεμβρίου 1994.
(4) Στις 22 Δεκεμβρίου 1998, το Συμβούλιο εξέδωσε την απόφαση 1999/64/Ευρατόμ για το Πέμπτο Πρόγραμμα Πλαίσιο της Ευρωπαϊκής Κοινότητας Ατομικής Ενέργειας (Ευρατόμ) αναφορικά με τις δραστηριότητες έρευνας και κατάρτισης (1998-2002)(2) το οποίο περιλαμβάνει την κεντρική δράση για την ελεγχόμενη θερμοπυρηνική σύντηξη.
(5) Το Συμβούλιο με την απόφαση 1999/175/Ευρατόμ, της 25ης Ιανουαρίου 1999, ενέκρινε πρόγραμμα έρευνας και κατάρτισης (Ευρατόμ) στον τομέα της πυρηνικής ενέργειας για την περίοδο 1998-2002(3),
ΑΠΟΦΑΣΙΖΕΙ:
Άρθρο 1
Εξουσιοδοτείται η Επιτροπή να συνάψει με τη Ρωσσική Ομοσπονδία τις ακόλουθες δύο συμφωνίες: συμφωνία συνεργασίας μετά της Ευρωπαϊκής Κοινότητας Ατομικής Ενέργειας και της κυβέρνησης της Ρωσσικής Ομοσπονδίας στον τομέα της πυρηνικής ασφάλειας και συμφωνία συνεργασίας μεταξύ της Ευρωπαϊκής Κοινότητας Ατομικής Ενέργειας και της κυβέρνησης της Ρωσσικής Ομοσπονδίας στον τομέα της ελεγχόμενης θερμοπυρηνικής σύντηξης.
Το κείμενο των δύο συμφωνιών επισυνάπτεται στην παρούσα απόφαση(4).
Άρθρο 2
Η απόφαση του Συμβουλίου της 22ας Δεκεμβρίου 1994 καταργείται και αντικαθίσταται με την παρούσα απόφαση.
Βρυξέλλες, 27 Σεπτεμβρίου 2001.

Labels: 18
15
14
5